Cofnodion cyfarfod y Cyngor Cymuned a gynhaliwyd yn y Ganolfan Gymuned ar 29 Mai, 2024.

**YN BRESENNOL** – Y Cynghorwyr Bryan Jones (Cadeirydd), Andy Mitchelmore, Iona Pierce, David Taylor, Ian Jones a Paul Evans ynghyd â’r Clerc (John Roberts).

**1. YMDDIHEURIADAU** – Y Cynghorydd Huw Jones a Kevin Shenton

 **2. PENODI CADEIRYDD AC IS-GADEIRYDD 2024/2025** – Penderfynwyd – penodi’r Cynghorydd Bryan Jones yn Gadeirydd a phenodi’r Cynghorydd Andy Mitchelmore yn Is-gadeirydd ar gyfer 2024/2025. . **3.** **DATGAN BUDDIANNAU** – nid oedd buddiannau i’w datgan.

**4**. **COFNODION** – Cyflwynwyd cofnodion y cyfarfod a gynhaliwyd ar 24 Ebrill, 2024 a chadarnhawyd eu bod yn gywir.

 **MATERION YN CODI O’R COFNODION**

**5. Symiau Gohiriedig Sir Ddinbych** – Soniwyd eto fod swm o £11,370.95 ar gael o hyd i’w wario yn ardal Cyngor Cymuned Llangynhafal.

**6. Yr Ardd Gymunedol ym Maes Hafal, Gellifor** – **(a) Cyflenwad dŵr** – Dywedodd y Clerc ei fod wedi cysylltu â Iola Quinn ynghylch gosod bowser/tanc dŵr a ffrâm ar gyfer yr ardd ac roedd Iola wedi cadarnhau bod y gwirfoddolwyr yn hapus iawn â’r trefniadau hyn. Cytunodd y Cynghorydd Ian Jones i archebu’r ffrâm fetel ar ran y Cyngor a’r amcangyfrif oedd £462.50 + TAW. **(b) Ad-dalu Arian Grant** – Cyflwynwyd gohebiaeth gan Iola Quinn a nododd fod cyfarpar gwerth £196.42 wedi’i brynu ar gyfer yr ardd o’r grant o £500 a oedd yn nwylo’r Cyngor Cymuned. **Penderfynwyd** – ad-dalu’r £196.42 i Iola Quinn.

 **7. Hysbysfyrddau newydd yn y gymuned** – fel y nodwyd yn y cyfarfod diwethaf, roedd crefftwr lleol wedi dweud y gellid gwneud yr hysbysfyrddau’n lleol wedi iddynt gael eu dylunio.

Trafododd yr aelodau’r posibiliadau o ran eu dylunio, a phenderfynwyd ar hysbysfwrdd dwbl â ffrâm dderw, un hanner y gellir ei gloi a’r hanner arall yn agored.

Cytunodd y Cynghorydd Iona Pierce gysylltu â’r crefftwr i gael amcangyfrif ar gyfer y gwaith.

**8. Gosod plac arbennig yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd** – Dywedodd y Cynghorydd Iona Pierce ei bod wedi cael amcangyfrif ar gyfer y gwaith o greu plac sinc ysgythrog i’w osod yn Hendrerwydd. Y gost, yn fras, oedd £430 a chytunwyd i fwrw ymlaen â’r gwaith ar sail hynny.

**9. Meinciau cymunedol - (a) y fainc ger Plas yn Rhos -** dywedodd y Cynghorydd Paul Evans ei fod wedi cael y meinciau gan Meifod Wood Products ac y byddai’n trefnu i’w gosod ger safle bws Plas yn Rhos.

**(b)** **Y** **fainc gyferbyn ag Ysgol Gellifor** – clywodd yr aelodau y byddai teulu lleol yn trefnu i fainc newydd gael ei phrynu a’i gosod.

**(c) Y fainc yn Llanychan** – Cytunodd y Cynghorydd David Taylor i edrych ar gyflwr y fainc ar y llain o dir yn Llanychan.

**10. Materion priffyrdd** - **(i) Cyflwr gwael y ffyrdd** - Cytunwyd i gysylltu â’r Adran Briffyrdd ynghylch y tyllau yn y ffordd yn Llanychan, a ger Tŷ Gwyn, Comins. **(ii) Arwydd Ildio yn Cyffion** – roedd yr arwydd Ildio yn Cyffion yn dal wedi torri a chytunwyd i gyfeirio’r mater eto i sylw’r Adran Briffyrdd.

**11. Llwybrau troed** – roedd giât mochyn yn awr wedi’i gosod ar y llwybr rhwng Ty’n y Celyn a Phlas Draw.

**12.** **Diffibriliwyr yn y gymuned – (a) Hyfforddiant** – yn dilyn yr hyfforddiant a gynhaliwyd fis diwethaf, cytunwyd i roi cyfraniad o £50 i Ambiwlans Sant Ioan.

**(b) Y diffibriliwyr ar safle Ysgol Gellifor** – roedd y diffibriliwr yn awr wedi’i symud o fuarth yr ysgol a’i osod ar y ffens allanol ac roedd yn bosibl ei ddefnyddio o’r ffordd.

**13. Y ffordd fynydd y tu hwnt i Eglwys Llangynhafal** – roedd yr Adran Briffyrdd wedi ymateb i’r ohebiaeth am y difrod i’r ffordd fynydd yn dilyn storm. Oherwydd maint y difrod, meddent, bydd y gwaith trwsio’n anodd gan fod angen dod o hyd i ddeunyddiau addas ar gyfer Parc Gwledig, a byddai’n anodd hefyd cludo cerrig i’r safle gan nad oedd y lleoliad yn hygyrch iawn. O ran y rhai a oedd yn defnyddio’r ffordd at ddibenion anghyfreithiol, roedd yr Adran Briffyrdd wedi gofyn i’r Heddlu helpu ac os bydd y Cyngor Cymuned yn clywed am unrhyw weithgareddau a oedd yn peri pryder, dylid cysylltu â’r Heddlu gan mai dim ond nhw oedd â’r pwerau cyfreithiol i ymdrin â’r rhai a oedd yn torri’r gyfraith.

Yn ystod y drafodaeth ddilynol, tynnodd yr aelodau sylw at y ffaith bod cyflenwad o gerrig ar y safle eisoes ac y gellid defnyddio’r rhain i drwsio’r ffordd. Teimlai’r aelodau y byddai’n fuddiol trefnu cyfarfod ar y safle rhwng y Cyngor Cymuned a staff yr Adran Briffyrdd a chytunwyd i ysgrifennu ar yr Adran i ofyn am gyfarfod yn fuan.

**14. Coeden Nadolig yn Hendrerwydd yn 2024** - yn unol â’r trefniadau i godi coeden Nadolig yn Gellifor, cytunwyd i ofyn am ffurflen gais i osod coeden ger y briffordd yn Hendrerwydd.

**15. Prydles newydd ar gyfer y Ganolfan Gymuned** – roedd y mater wedi’i gyfeirio at Sir Ddinbych a chafwyd gwybod bod yr Adran Eiddo’n ystyried trefnu prydles newydd. Nid oedd rhagor o fanylion wedi dod i law.

**16. MATERION ARIANNOL**

 **(a) Balans yn y banc ar hyn o bryd –** nododd yr Aelodau mai £8264.65 oedd y balans yng nghyfrif y Cyngor ar 29.04.2024

 **(b) Talu anfonebau** – cytunwyd i gymeradwyo talu’r canlynol: i. JRB Enterprise Ltd – ail-lenwi bagiau gwastraff - £92.55 + TAW £18.51 = £111.06 ii. Clear Insurance Management Ltd – adnewyddu polisi yswiriant - £634.76

**(c) Cyfrifon Terfynol 2023/2024** – cafodd copïau o Gyfrifon Terfynol y Cyngor Cymuned ar gyfer 2023/2024 eu dosbarthu yn ystod y cyfarfod. Tynnwyd sylw at fanylion yr incwm a’r gwariant a nodwyd mai’r balans terfynol fel ar 31.03.2024 oedd £6633.85 **Penderfynwyd** – cymeradwyo’r cyfrifon a’u cyflwyno i’r Archwilydd Mewnol.

**17. MATERION CYNLLUNIO –** Trafodwyd y ceisiadau cynllunio a ganlyn:  **(i) Foxes Hollow, Llanychan Cyfeirnod 22/2024/1022/HH** – dymchwel y pwll nofio a’r adeilad ategol, codi estyniad deulawr ac ymgymryd â gwaith cysylltiedig (cyflwynir am yr eildro) **Penderfynwyd** – nad oedd gan y Cyngor Cymuned unrhyw wrthwynebiad i’r cais hwn.

**(ii) Homeacre, Llanychan Cyf 22/2024/0167** – codi adeilad amlddefnydd at ddibenion amaethyddiaeth a marchogaeth ac i gadw peiriannau a chyfarpar amaethyddol, porthiant a thaclau marchogaeth (cyflwynir am yr eildro) **Penderfynwyd** – byddai’r Cyngor Cymuned yn cadw at ei sylwadau blaenorol, sef (i) roedd angen i bawb a oedd yn byw yn yr ardal gael gwybod am y datblygiad arfaethedig a (ii) o ystyried y byddai’r adeilad arfaethedig yn un go fawr, a bod nifer o dai gerllaw, roedd angen i’r Adran Gynllunio ystyried y cais yn ofalus o ran effaith y datblygiad ar dai eraill yn y gymuned.

.

**18. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru -**  Roedd y cylchlythyr a manylion y digwyddiadau hyfforddi wedi’u hanfon gyda’r agenda. Cytunwyd i nodi’r wybodaeth.

**19. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 26 Mehefin 2024.